钦定古今图书集成/理学汇编/学行典/第182卷 > 孙棘
## 钦定古今图书集成/理学汇编/学行典/第182卷 > 孙棘

按《宋书孝义传》：“孙棘，彭城彭城人也。世祖大明五年，
发三五丁，弟萨应充行，坐违期不至。依制军法，人身
付狱，未及结竟，棘诣部辞，不忍令当一门之苦，乞以
身代萨。萨又辞列门户不建，罪应至此。狂愚犯法，实
是萨身，自应依法受戮。兄弟少孤，萨三岁失父，一生
恃赖，惟在长兄。兄虽可垂愍，有何心处世。太守张岱”
疑其不实，以棘、萨各置一处，语棘云：“已为谘详，听其
相代。”棘颜色甚悦，答云：“得尔，且则为不死。”又语。萨亦
欣然曰：“死自分甘，但令兄免，萨有何恨？”棘妻许，又寄
语属棘：“君当门户，岂可委罪小郎？且大家临亡，以小
郎属君，竟未妻娶，家道不立。君已有二儿，死复何恨！”
岱依事表上。世祖诏曰：“棘、萨甿隶节行，可甄特原罪，
州加辟命，并赐许帛二十匹。”